KIRJALLINEN KYSYMYS E-2711/97 komissiolle esittäjä(t): Cristiana Muscardini (NI), Claudio Azzolini (UPE), Elena Marinucci (PSE), Carlo Secchi (PPE), Gastone Parigi (NI), Guido Podestà (UPE) ja Enrico Ferri (PPE) (1. syyskuuta 1997)

Aihe: Maitokiintiöiden lisämaksujen periminen

Komissio on varmasti tietoinen siitä, että Lombardian aluehallintotuomioistuin on vetänyt jakelusta AIMA:n 28. tammikuuta 1997 julkaiseman tiedotteen, joka koskee ajanjaksoa 1. huhtikuuta 1996 - 31. maaliskuuta 1997, vastauksena Milanon ja Lodin maidontuottajien maakuntienvälisen yhdistyksen ja maanviljelijöiden maakunnallisen liiton esittämään vetoomukseen. Vetoomuksessa korostettiin, että kyseinen tiedote ei ollut lainmukainen, sillä siinä oli olennaisia virheitä eikä siihen sisältynyt asianmukaisesti laadittuja maitokiintiöiden vuokraus- ja/tai myyntisopimuksia.

Komission tiedossa lienee myös, että Italian hallitus on perustanut veroviranomaisten alaisen tutkintakomission ja päättänyt lykätä maksun määräaikaa 30. päivään syyskuuta 1997. Ensin määräaika oli 30. syyskuuta 1996 ja sitä pidennettiin jo aiemmin 30. päivään kesäkuuta ja sitten, kuten todettiin, 30. päivään syyskuuta.

1. Eikö komissio katso, että tällaiset toimenpiteet, joilla on mahdollistettu tutkintakomission työn saattaminen päätökseen, ovat aiheuttaneet vahinkoa tuottajille, joilta koko lisämaksu perittiin vuosi sitten?

2. Eikö komissio katso, että tällaiset erot tuottajien kohtelussa horjuttavat tuottajien välistä tasapainoa ja että eroilla on kielteisiä vaikutuksia maatilojen talouteen ja huomattavia seurauksia kilpailun ja kilpailukyvyn kannalta?

3. Eikö se näin ollen pidä oikeudenmukaisena, että näille tuottajille maksettaisiin takaisin heiltä jo perityt summat korotettuna arvonalenemisen ja korkojen vuoksi, sillä aikaa kun odotetaan hallituksen tutkintakomission päätöksiä?

Komission jäsenen Franz Fischlerin komission puolesta antama vastaus (8. lokakuuta 1997)

1. Toukokuun 7. päivänä annetulla asetuksella N:o 118, sellaisena kuin se on muutettuna 3. heinäkuuta 1997 annetulla lailla N:o 204, jatketaan ajanjakson 1995-1996 osalta ostajille kuuluvan lisämaksun jäännöksen maksamista koskevaa määräaikaa 30 syyskuuta 1997 asti.

Tämä säännös ei vaikuta määrän perimiseen tuottajilta lain n:o 468/92 ja maito- ja maitotuotealan lisämaksusta annetun asetuksen (EY) N:o 3950/92 ((EYVL L 405, 31.12.1992. )) säännösten mukaisesti ennakkona heille kuuluvasta maksusta silloin, kun he ovat ylittäneet markkinointivuonna yksittäisen viitemäärän. Komission käytettävissä olevien tietojen mukaan maataloustuottajat ovat järjestelmällisesti pidättäneet tai taanneet nämä määrät joko pidättämällä ne maitomaksuista tai antamalla pankkivakuuden.

2. Edellä mainituista syistä komissio ei katso, että maataloustuottajia olisi kohdeltu syrjivästi.

3. Ennen määräajan jatkamista koskevien säännösten voimaantuloa ostajien maksamat määrät vastasivat noin 20 prosenttia kokonaismäärästä joulukuussa 1996 suoritetun kansallisen korvauksen jälkeen. Nämä maksetut määrät vaikuttavat maksuihin, joista ostajat eivät ole suorittaneet vastamaksua ja joita vastaan ei ole esitetty kannetta. Komissio ei näe mitään perusteita kyseisten määrien korvaamiselle ennakkoon.

Komissio haluaisi vielä lisätä, että vaikka jaksojen 1995-1996 ja 1996-1997 osalta maksamattomien maksujen lopullista perimistä koskevan menettelyn viivästyminen onkin valitettavaa, tutkintavaliokunnan työn ansiosta voidaan vastedes ehkäistä arvoisan parlamentin jäsenen esille tuomat ongelmat, jotka liittyvät markkinointivuoden kuitteihin.